După atacul Hamas din 7 octombrie, cetăţenii Israelului au aflat cine le sunt „adevăraţii prieteni”, a declarat, joi, ambasadorul Israelului la Bucureşti, Reuven Azar, în cadrul evenimentului de la Opera Naţională Bucureşti, care a celebrat Ziua Naţională a ţării sale, scrie AGERPRES.
„Cea mai neagră perioadă din vieţile noastre a devenit perioada noastră de glorie, întrucât am descoperit nivelul de solidaritate în cadrul societăţii noastre atingând cote pe care nu ni le-am imaginat”, a indicat diplomatul.
Acesta a spus că solidaritatea „este mai importantă decât toate capabilităţile militare la un loc, este mai importantă decât orice tehnologie pe care o putem dezvolta şi mai puternică decât orice provocare pe care o vom întâlni vreodată”.
„În urma zilei de 7 octombrie, am descoperit cine ne sunt adevăraţii prieteni”, a punctat ambasadorul Reuven Azar, el arătând că „Israelul se bucură de un sprijin popular din ce în ce mai mare”.
De asemenea, ambasadorul israelian a menţionat în acest sens şi sprijinul României, pentru care a adresat mulţumiri.
Reuven Azar a spus că îşi va încheia anul acesta mandatul în ţara noastră. „Israelul va învinge şi facem acest lucru cu sprijinul prietenilor noştri, inclusiv România, căreia îi sunt recunoscător şi sper că anul viitor, când ne vom întâlni cu viitorul ambasador, ne vom fi înfrânt duşmanii şi vom fi adus înapoi ostaticii şi ne vom fi întors la vieţile noastre, vom prospera şi vom colabora cu restul lumii”, a declarat diplomatul israelian.
Preşedintele Senatului, Nicolae Ciucă, a indicat despre relaţia de prietenie dintre cele două state.
„În octombrie, anul trecut, România a condamnat ferm atacurile teroriste şi ororile comise de organizaţia Hamas împotriva civililor nevinovaţi şi am fost alături de poporul israelian în acele grele momente. Am simţit durerea familiilor mixte, aşa cum ne-au povestit în mod direct românii ale căror rude au fost răpite atunci. Subliniez, dacă mai era nevoie, că în România sunteţi între prieteni şi aceşti prieteni susţin dreptul statului Israel de a exista şi de a-şi apăra cetăţenii”, a declarat Nicolae Ciucă.